L'alcalde i la regidora de Cultura reben a representants de les Societats Musicals de Sagunt
08 d’abril 2021

![Imagen 1](/media/te2lesjn/99-w-reconocimiento-sdes-musicales-sagunto-2021-04-08.jpg)

![](/media/te2lesjn/99-w-reconocimiento-sdes-musicales-sagunto-2021-04-08.jpg)  
  
​

Darío Moreno, alcalde de Sagunt, i Asun Moll, regidora de Cultura, han rebut este matí al president de la Societat Musical Lira Saguntina, José Elías Bosque, i a la presidenta de la Sociedad Unión Musical Porteña, Asunción Edo Vicent. El motiu de la cita ha sigut que el Consell de Ministres ha declarat recentment les Societats Musicals de la Comunitat Valenciana com a Manifestació Representativa del Patrimoni Cultural Immaterial.

  

L'alcalde, Darío Moreno, ha comentat que sempre s'insisteix que **«les nostres bandes de música i les nostres societats musicals són una part essencial de la nostra cultura, però és importantíssim que compten amb un reconeixement oficial d'eixe paper que juguen en la nostra societat. Per això és una molt bona notícia que siguen reconegudes com a Patrimoni Cultural Immaterial d'Espanya. I per això precisament hem volgut convidar a les nostres dues més representatives, la Unión Musical Porteña i la Societat Musical Lira Saguntina, per a ser partícips d'eixe reconeixement, que no es veja com un reconeixement llunyà que es fa a nivell nacional, sinó que és un reconeixement a totes eixes persones que treballen en l'àmbit local i personal, precisament perquè la música continue formant part de les nostres vides. Moltes gràcies a ells i elles per la seua gran tasca»**.

  

Com agraïment a estes agrupacions musicals pel treball realitzat tots estos anys, l'Ajuntament ha preparat un vídeo que es pot veure a través del següent enllaç: [https://youtu.be/TqVQRcOjWP8](https://youtu.be/TqVQRcOjWP8). Des de l'Ajuntament de Sagunt es continuarà treballant en tot allò que siga possible perquè les Societats Musicals de la nostra ciutat continuen jugant eixe paper tan important.

  

La regidora de Cultura, Asun Moll, ha manifestat que amb este acte han volgut **«presentar davant tota la ciutadania, a nivell de comunicació, el reconeixement que este passat 30 de març han obtingut totes les bandes de la Comunitat Valenciana com a Bé d'Interés Cultural. És un treball que es va començar al maig de 2020 i que primer es va reconéixer per la Generalitat i que ara ha sigut reconegut pel Ministeri de Cultura. Des de l'ajuntament continuem fent costat a eixes bandes nostres, locals, com és la Lira Saguntina i la Unión Musical Porteña, i donant suport a eixa gran faena que fan tant educativa com de socialització d'eixa educació musical i, com no, que forma part de la nostra cultura. Este reconeixement el realitzarem públicament conjuntament amb Alcaldia en l'activitat** _**Música al Port**_**, la qual hem organitzat des del Departament de Cultura»**.

  

  

*   [](http://www.facebook.com/sharer.php?u=https://aytosagunto.es/va/actualitat/l-alcalde-i-la-regidora-de-cultura-reben-a-representants-de-les-societats-musicals-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-i-la-regidora-de-cultura-reben-a-representants-de-les-societats-musicals-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-i-la-regidora-de-cultura-reben-a-representants-de-les-societats-musicals-de-sagunt/ "Linked In")
*   [](mailto:?body=https://aytosagunto.es/va/actualitat/l-alcalde-i-la-regidora-de-cultura-reben-a-representants-de-les-societats-musicals-de-sagunt/)